**Ohionsuomalaiset** ovat Ohiossa asuvia yhdysvaltalaisia, joilla on suomalaiset sukujuuret. Vuonna 1934 julkaistun artikkelin mukaan Ohiossa asui 12 809 suomalaisperäistä, Clevelandissa asui 1 881 henkilöä. Ashtabulan alueella asui 3 165 suomalaista ja Pennsylvanian rajalla mutta Ohion puolella asui noin 500 asukasta, joilla on suomalaiset juuret. Merkittävä suomalaisyhteisö on Fairport Harborissa, jossa väestöstä on suomalaisperäisiä 12,3 % vuoden 2000 väestönlaskennan mukaan.

Vuonna 1900 osavaltion alueella asui 2 814 suomalaista. Vuonna 1920 heitä oli jo 6 406. Valtaosa heistä asettui asumaan Eriejärven rannalle, esimerkiksi Clevelandiin. Vuonna 1930 noin 3 000 suomalaista asui Clevelandissä. Myös Ashtabulassa, Conneautissa (6,2% väestöstä vuonna 2000) ja Fairport Harborissa merkittävä osa väestöstä oli suomalaisperäisiä. Noissa kaupungeissa ja kylissä suomalaiset rakensivat seurojaan. Useimmat suomalaiset emigrantit saapuivat Yhdysvaltoihin ennen toista maailmansotaa.

Suomalaiset Fairport Harborissa
-------------------------------

Finnish Heritage Museum Fairport Harborissa.
Kun Fairport Harborin vieressä sijaitseva Grand Riverin telakka oli rakennettu uudelleen, suomalaiset saapuivat paikalle, sillä laivanrakentaminen tarjosi heille työtä. 11. syyskuuta 1885 23 suomalaista saapui Fairportiin ja perusti ensimmäisen pysyvän suomalaisasutuksen. Nuo suomalaiset olivat Charles Hilston, Pekka Antilla, Jacob Tuoresmaa, Herman Kukilla, Isaac Mattson, Alex Kinnunen, John Ahonpaa, Jacob Pikka, Isaac Ranni, John Forspakka, Kusti Kaura, tietty Santeliin, Mikko Manty, Niilo Katila, John Katila, William Hirvi, Mikko Pohto, Esa Poutto, John Lamu, Matti Riipa, Isaac Alinen ja "Iso Antti Karstulasta". Nuo pioneerit pystyttivät yksinkertaisia asuinpaikkojaan Grandjoen itäiselle puolelle ja muutaman vuoden kuluessa niin sanotun *Finn Hollowin* väestö kasvoi huomattavasti. Vuonna 1900 Fairportissa asuneen ulkomailla syntyneen väestön määrä kasvoi melkein 700:lla. Ensimmäiset häät oli juhlittu vuonna 1886, kun herra ja rouva Herman Kukilla menivät naimisiin. Fairportin kirkko oli perustettu vuonna 1891. Vuonna 1920 kylän 4 211 hengen suuruisesta väestöstä puolet oli suomalaista. Lääkärinä toiminut tohtori Amy Kaukonen oli kylän ja samalla koko maan ensimmäinen naispormestari vuonna 1921.

Suomalaiset Clevelandissa
-------------------------

Suomalaiset saapuivat Clevelandiin vuonna 1885. Vuonna 1900 vain 79 suomalaista asui kaupungissa, mutta 1901 ja 1910 välisenä aikana sinne asettui 10 304 suomalaista, vuonna 1930 jo noin 3 000 suomalaisperäistä henkilöä asui Clevelandissa. Kaupungissa oli "suomalaiskortteli" Clinton Avenuella, West 25th -kadulta West 38th -kadulle. Tuolla alueella asui silloin yhteensä noin 1 500 suomalaista. Clevelandiin perustettiin kaksi kirkkoa: *Gethsemane Evangelical Lutheran Church* vuonna 1903 ja *Bethany National Evangelical Lutheran Church* vuonna 1919. Clevelandissa on *The Talko Club*, joka on perustettu vuonna 1948. Siellä järjestetään juhlia ja konsertteja. Kaupungissa toimi vuosina 1937–1966 *Savel kuoro*. Vaikka Ohionsuomalaiset olivat poliittisesti konservatiivisia, Clevelandissa perustettiin sosialistisia ryhmiä, joista ensimmäinen vuonna 1904. Vuonna 1928 Clevelandissa julkaistiin viikkolehti *Kansan Lehti*, jota painettiin 2 000 kappaletta. Sen perustajat olivat Otto Massinen, Oscar Anderson ja Julius Laurila. Lehden toimitus muutti Ashtabula Harboriin vuonna 1931.

Suomalaiset Ashtabula Harborissa
--------------------------------

Ohion suurin suomalainen yhdyskunta oli Ashtabula Harborissa, jonka asukkaista 3 165:lla on suomalaiset sukujuuret. Ensimmäiset suomalaiset, 25 miestä ja yksi nainen, saapuivat sinne vuonna 1872 Aksel Sjöbergin johdolla. Vuonna 1873 toinen ryhmä tuli Ashtabulaan. Vuoteen 1874 mennessä he olivat rakentaneet jo pysyvää asutusta. Samalla saapui kolmas ryhmä, jossa oli 14 miestä ja yksi nainen. Vuonna 1900 suomalaisten määrä Ashtabulassa oli noin 1 500.

Kaupungissa julkaistiin useita suomenkielisiä sanomalehtiä. Ensimmäinen niistä perustettiin vuonna 1884, kun Fred Karinen ja Alex Wirtamo saapuivat kaupunkiin ja perustivat toimiston, jossa alettiin julkaista Ohion ensimmäistä suomenkielistä sanomalehteä *Yhdysvaltain Sanomia*. Vuonna 1893 Yhdysvaltain Sanomat ja *Työmies* yhdistettiin, ja nimeksi tuli *Amerikan Uutiset*. Vuonna 1884 John W. Lähde saapui Ashtabula Harboriin ja alkoi toimittaa uskonnollista lehteä *Valvoja*, joka oli Amerikan ensimmäinen suomenkielinen uskonnollinen sanomalehti. Vuosina 1886–1888 Ino (John) Ekman julkaisi sanomalehteä *Pohjan Tähti*.

Vuonna 1897 kaupunkiin rakennettiin Sovinto Hall, josta tuli myöhemmin Suomalais-amerikkalaisen kulttuurikeskuksen rakennus. Valmistuessaan se oli Ohion suurin puurakennus. Talo purettiin vuonna 1961.

Kuuluisia suomalaisia Ohiosta
-----------------------------

### Ashtabula Harbor

* T-Bone Slim (1890?–1942), runoilija ja laulunkirjoittaja.
* Maila Nurmi (*Vampira*) (1921–2008), televisiopersoona. Hän kasvoi Ashbtabulassa.

### Fairport Harbor

* Lilian Luthanen Robinson (1911–1993), Painesville Cityn neuvoston jäsen, Lake County Democratic Women's Clubin johtaja.
* Linda Evelyn Hyppa Katila (1919–2007), opettaja, joka perusti Finnish Heritage Museumin Fairport Harboriin.
* Dr. Amy Agnes Kaukonen Walsh, ensimmäinen naispormestari Yhdysvalloissa.

### Cleveland

* Richard Hongisto (1936–2004), vaikka hän syntyi Minnesotassa, hänestä tuli poliisiylijohtaja Clevelandissa vuosina 1977–1978.

Katso myös
----------

* Amerikansuomalaiset
* Finnish Heritage Museum

Lähteet
-------

* Ohio History Central: Finnish Ohioans
* The Finns in Ohio (Arkistoitu – Internet Archive)
* Encyclopedia of Cleveland - Finns
* Finnish Heritage Museum, Fairport Harbor
* Finnish-American Heritage association in Ashtabula County
* Finnish Churches in North America - Ohio (Arkistoitu – Internet Archive)
* Child Mortality in the Ashtabula Harbor, Ohio Finnish American Immigrant Community (Arkistoitu – Internet Archive)
* Finnish Newspapers in Ohio (Arkistoitu – Internet Archive)
* Finnish Lutherans in Ohio, 1871-1937 (Arkistoitu – Internet Archive)
* Founding of the Finnish Settlements in Ohio (Arkistoitu – Internet Archive)

### Viitteet

1. ↑  Eugene Van Cleef: The Finns in Ohio genealogia.fi.  Arkistoitu 28.3.2008.
2. ↑  John I. Kolehmainen: Founding of the Finnish Settlements in Ohio genealogia.fi.  Arkistoitu 22.9.2009. Viitattu 28.1.2010.
3. ↑  Finnish Ohioans Ohio History Central. Viitattu 8.1.2010.
4. ↑  "Fairport Harbor's Original Finns named". *Ohio Historical Society Scholarly Journal* **49**: 155.
5. ↑  Finnish Churches in North America – Ohio genealogia.fi.  Arkistoitu 14.5.2011.
6. ↑  Lasse O.Hilttunen (joulukuu 2007). "American Finn Leaves Legacy". *Finnish American Reporter*.  (Arkistoitu – Internet Archive)
7. 1 2  Finns Encyclopedia of Cleveland.
8. 1 2  Kolehmainen, John I. (huhtikuu 1938). "Finnish Newspapers in Ohio". *The Ohio State Archaeological and History Quarterly* **XLVII** (2.): 123–128.. Viitattu 8.1.2010.  (Arkistoitu – Internet Archive)
9. ↑  Kolehmainen, John I. (1940). "Founding of the Finnish Settlements in Ohio". *The Ohio State Archaelogical and Historical Quarterly* **49.**: 150–159.. Viitattu 8.1.2010.  (Arkistoitu – Internet Archive)
10. ↑  Sovinto Hall FAHA.  Arkistoitu 13.5.2008. Viitattu 8.1.2010.